Man skiet agt dood, self - Maroela Media
Man skiet agt dood, self
Foto: Edmonton Polisie/Twitter
'n Kanadese man het agt mense, insluitend twee kinders, doodgeskiet voor hy selfmoord gepleeg het.
The Guardian berig dat die vermeende moordenaar 'n kriminele rekord gehad het en 'n gesteelde vuurwapen gebruik het om die moorde te pleeg. Die polisie het dit as 'n voorval van huishoudelike geweld beskryf en gesê dit was "beplan, met opset en doelgerig".
Die polisie het Maandag een van die slagoffers se liggame gevind en die ander sewe liggame is Dinsdag in 'n ander huis gevind. Die slagoffers is vier vroue, twee mans, 'n meisie en 'n seun.
Die vermeende moordenaar het in 'n restaurant selfmoord gepleeg. Hy het glo by die restaurant gewerk. Volgens die berig het hy glo aan depressie gely.
Die Edmonton Journal het intussen die vermeende moordenaar geïdentifiseer as die 53-jarige Phu Lam. Die polisie het die massamoord beskryf as die dodelikste in Edmonton se geskiedenis. Die stad het 'n bevolking van sowat 878 000. In 2014 en 2013 is daar onderskeidelik 27 moorde elke jaar aangemeld.